西風行
作者：李綱
朝代：宋

paragraphs: 西風隕髙梧，秋暑退殘熱。
豈不欣微凉，寤歎驚急節。
歲華聿云暮，露氣繁霜結。
干戈随凝陰，虜騎壯勝鐵。
邊防久凋殘，河洛據戎羯。
中原無長城，何以限逸越。
傳聞今年春，關輔已蹀血。
强兵健馬區，乘間肆陵蔑。
况兹柔脆鄉，豈復勞齕齧。
江漢非不深，天險爲人設。
要害無重兵，一葦自可絕。
恬然不爲備，廟筭豈有說。
翠華果何從，大計宜早决。
緬懷沙漠寒，矯首望漢月。
杳無鴻鴈來，寧不野鼠掘。
何時金鳳輦，復返蒼龍闕。
羣生有安堵，國恥稍一雪。
努力肉食謀，傍觀心已折。